# Sunniendu

Sunniendu hè una puesia di Ghjuvan Petru Lucciardi (1862-1928). Hè stata publicata in l'Annu corsu (1927).

## Sunniendu

    Un ghjornu ghjunsi spatanscendu è stancu,
    À u pede di a funtana d'Ippocrene ;
    Subitu à lu mio incontru un vechju vene,
    À boccarisa, è mi si mette à fiancu.
    Purghjendu mi la manu, risulutu,
    Disse: « Bongiornu, amicu, ti salutu !
    — Cum'hè ch'è tù ti trovi in ste cuntrate ?
    Ti ci hà ghjuntu l'azardu o a passione ?
    A sai chì què ghjè u monte d'Elicone
    Duve le Muse si so ritirate,
    Per serve à i so più cari l'ambrosia,
    È li secreti di la puesia.
    — Ignoru quali sianu sti lochi.
    Hè da gran tempu ch'è vo sempre errente,
    Da u nordu, à mezziornu, à l'oriente,
    Per me ùn ci hè più riposu, ùn ci hè più sfoghi.
    Cosa cercu pertuttu, ghjornu è sera,
    Forse ùn esiste micca sopr'à terra.
    — Ma ti vene cù i to ricordi cari,
    Un tichju chì di gioia t'empie u core.
    È ti dà più curagiu cun più ardore,
    Inspirendu ti sentimenti rari.
    Cos'hè nobile, grande, onestu, è bellu,
    Esalta, entusiasma u to cerbellu.
    — Hè vera, ma ùn so micca cosa sia.
    È ben' spessu mi dà frebba tamanta.
    Quandu 'ssa voce ind'u mio core canta,
    Dolce, sublima, è piena d'armunia,
    Tandu provu à traduce cosa sentu,
    Ma l'aldu ùn'è ancu in gola, ch'è già spentu.
    — Ghjè quessu, estru pueticu eccellente,
    Chì vene à carizzà ti à l' impruvisu.
    D'ùn lascià ti più pace s'è decisu,
    Finch'è nun ti disponi seriamente,
    À cultivà le Muse cun sunetti ,
    Cun brindisi, canzone, è puemetti.
    — A pizzicà le Muse, eiu ùn sò bonu :
    Ùn ghjungu ad accuppià rima cun rima.
    Per dà si a puesia, ci vole prima,
    Esse sicuri chì si n'hà lu donu.
    Eppoi avè l'imaginazione
    Fiurita d'estru è d'inspirazione.
    — Ben' intesu, quesse sò qualità
    Date à profusione à li pueti.
    È ci vole à cunnosce altri secreti
    Per pudè da maestru impruvisà.
    Ma tù 'ss'arcani tutti li pussedi,
    Sì pueta, ti dicu, è nun ci credi.
    — Di crede ci mi pare un' eresia :
    Arcani nè secreti ùn ne cunoscu,
    È in puesia ùn ci vecu ch'è foscu.
    Purtantu quantu chì mi piaceria
    Di passà pè le strade cantichjendu,
    U core pienu à gioia, o piengulendu.
    — Hai ancu altre risorse assai putente :
    Di l'Elicone sì lu favuritu.
    A prova è chì t'hanu fattu st'invita,
    Per chì tù ti disseti à sta surgente ;
    À st' acqua chì à le Muse hè cunsacrata,
    È solu pe i pueti hè riservata.
    — Ch'è sia frà 'ssi beati ùn vi so dì :
    U tintu ! Ùn mi n'accorgu à nisun' segnu.
    Ma perchè fà mi crede ch'e so degnu
    D'esse pueta, è vantà mi cusì.
    Ùn sò duve le Muse anu dimora,
    È la mio sete le so acque ignora.
    — Eppuru, quì, da Elle, sì aspettatu,
    Nunda ch'è à passighjà per stu reghjone,
    Senza truvà nisun' oppusizione,
    Prova chì frà i pueti sì cuntatu.
    Avà, ti poi caccià tutte le voglie,
    E curone d'alloru ne poi coglie.
    — Mi sentu spanna u capu è cresce u core,
    Pensendu ch'e so indi sti lochi santi.
    Da duve sortenu sti soni è canti,
    Inspirati da u più perfettu amore ?
    'Sse voce ùn so più duve l'aghju intese,
    Ma per sicuru sò dì u mio paese.
    — Allora ci vole ch'è tù sia natu
    In Corsica, lu nidu di i talenti ;
    Induve ci hè più cantori eloquenti
    Ch'è ind'u più grande è più putente Statu.
    Ci hè tanta puesia in 'sse paghjelle,
    Ch'inlocu si ne sente cusì belle.
    — Natu so Corsu, in terra Nebbiisgina.
    Ghjè 'ss'isule, di l'isule u giuiellu.
    Un clima dolce, un celu azzurru è bellu,
    Ne facenu di u mondu la regina.
    È si la mio dumanda ùn hè indiscreta
    Teneria à cunnosce ogni pueta.
    — Mi, quessi sò di i Corsi i capi-schiera :
    Petru Cirneu, Carbuccia, è Filippini ;
    Giubeca, Raffaelli, e Pasqualini,
    Cun Grimaldi, Guglielmi, è Vinciguerra ;
    Petrignani, è Peretti, cun Biadelli,
    Maltedu, cun Viale, è Straforelli.
    — S'ella fussi permessa, vuleria
    Vede ancu quelli chì cun tanta fama,
    Parlendu a lingua di la nostra mamma,
    Cantatu hanu cun estru è legiatria,
    E nostre glorie, i custumi, è l'usanze,
    È di la Patria Corsa le speranze.
    — Mì li quassù, mudesti è numerosi,
    A voce stesa cantanu in currente.
    Guarda, quanti pueti stanu à sente
    'Ssi canti cusì dolci è armuniosi.
    Ci hè Vattelapesca, Pieri, è Maschetti...
    È tanti altri pueti Corsi schetti.
    — Vi vurria dumandà s'è voi pudete,
    Ad unu ad unu, mustrà mi li à parte.
    Postu chì a puesia anch'ella hè un arte,
    Speru chì à cuntentà mi tenerete.
    Unu ne so chì mi stà caru à u core,
    È bramaría sapè s'ell'hà st'onore.
    — Cume voli ch'e faccia per truvà lu,
    Si l'azardu nun mi vene in aiutu.
    Quessu da me, per certu, hè cunnusciutu,
    Ma difficile m'hè d'induvinà lu.
    Dì mi u so nome, eppoi abbia pazienza,
    Chì u ti vogliu purtà prestu in presenza.
    — Ghjè lu so nome ; — Anton Sebastianu
    Lucciardi, prete Biasgiu cugnumatu,
    Di me, l'arcicaccaru veneratu... »
    Mi si lampa à lu collu è, pianu pianu,
    Dice : « So eiu ! » U stringu à lu mio pettu
    Ma tandu mi discetu è... ghjera in lettu.

## Note

* ↑ L'Annu corsu (1927), pagine 52-55.

## Riferimenti

* L'annu corsu (1927) Archiviu 2016-03-07 at the Wayback Machine